Erstatningen skrus opp - Bekir får 155.000 mer etter 22. juli
Nemnda har gitt Bekir Güvenc (32) fullt medhold i at han skal ha samme erstatning som statsansatte, til tross for at han «bare gikk forbi». Dermed får han oppjustert sin erstatning med 155 000 kroner. Og det gjelder langt flere. - Etter at VG skrev om dette, har jeg blitt kontaktet av flere tilfeldig forbipasserende som ble skadet i Regjeringskvartalet. Avgjørelsen fra nemnda vil ha stor betydning også for disse, sier Güvenc sin bistandsadvokat, Klaus Munkeby ved advokatfirmaet Codex. Det bekrefter også Erstatningsnemnda, som behandler sakene for dem som mener de har krav på mer enn det Kontoret for voldsoffererstatning (KFV) tilkjente. - Vi har hatt flere saker nå, blant annet med en person som befant seg i Akersgata og en som var inne i et bygg i nærheten. Det vil komme flere, sier sorenskriver Harald Jølle, som er leder i Erstatningsnemda for voldsofre.Bakgrunnen for deres vedtak er at de mener det ikke er forskjell på de statsansatte og de som ellers var i området da bomben gikk av. - Breiviks forsett var ikke bare å ramme de statsansatte, men også andre i området, sier Jølle. De statsansatte har fått 500.000, 350.000 eller 200.000 kroner i oppreisning, justert etter livstruende, betydelige eller mindre skader. Nå gjelder dette også andre som befant seg i området.Tobarnsfar Bekir Güvenc befant seg i krysset mellom Grubbegata og Høyesteretts plass da bomben smalt. Han fikk sjokk- og kuttskader. - Angrepet rammet mange, og jeg tok det kjempepersonlig. Jeg gikk fra å være en rolig og veldig fredelig person, til å bli mer aggressiv og oppfarende hvis det skjer noe stressende, sier han.
Nå får de som ble rammet av bomben da de «bare gikk forbi» regjeringskvartalet erstatning - på linje med statsansatte. Det har erstatningsnemnda bestemt.